Guam lutet për paqe mes shqetësimeve për sulme nga Pheniani
Reagime të ndryshme në ishullin Guam pas kërcënimit nga udhëheqësi i Koresë së Veriut për sulme me raketa
Pas kërcënimeve të Koresë së Veriut se po përgatit plane për të hedhur raketa rreth ishullit Guam në Paqësor, disa banorë të Guamit u bashkuan në lutjet e tyre për paqe. Ishulli Guam është territor amerikan dhe bazë e rëndësishme ushtarake amerikane për rajonin e Azi Paqësorit. Pavarësisht situatës, vizitorët vazhdojnë të shijojnë plazhet tropikale dhe parqet historike të ishullit. Popullata katolike e ishullit Guam daton që nga shekulli 17, kur kolonizatorët spanjollë e sollën fenë e tyre këtu. Mesha e së dielës në Katedralen e Shën Antonit ishte e mbushur me besimtarë që luteshin për paqe. John Riviera është ndihmës profesor në Universitetin e Guam-it. Guvernatori i ishullit Guam publikoi të premten një video ndërsa bisedonte me presidentin Trump, i cili e telefonoi atë për të premtuar mbështetje ndaj ishullit të largët. Por pas retorikës së nxehtë mes udhëheqësit amerikan dhe atij koreano-verior, shumë besimtarë të ishullit i janë drejtuar fuqisë hyjnore. Pastori Mike Crisostomo shërben në Kishën e Zemrës së Papërlyer të Marisë. Vizitorët në ishullin piktorest nuk treguan ndonjë shenjë se kishin ndërmend të ndërprisnin pushimet pas kërcënimit nga Pheniani. “Askush nuk ndihet i kërcënuar. Nuk besoj se duhet të ndihemi", thotë një turist nga Australia. Në telefonatën e tij me guvernatorin e ishullit, presidenti Trump tha se turizmi në ishull do të rritej falë publicitetit. Zyra për sigurinë kombëtare në ishull i ka udhëzuar njerëzit që të përgatiten për t’u strehuar në rast të një sulmi dhe për të qendruar brenda deri sa autoritetet të japin udhëzime të tjera.